Alaposan megújult a Volkswagen Tiguan
A német márka legfontosabb szabadidő-autója a jövőben már zöld rendszámos autóként is szóba jöhet, legalábbis Magyarországon.
Bemutatkozott a közepes méretű wolfsburgi szabadidőautó frissített változata, ami komoly változásokat is hozott. A modellen tűnik fel először a márka megújult lógója, valamint a sportos modelleket megkülönböztető "R" jelölés. A  kocsi frontrésze némileg átalakított maszkot és lökhárítót kapott, miközben a modell hátsó része tulajdonképpen nem változott, leszámítva azt, hogy a csomagtartó közepére került a Tiguan felirat.

Az utastérben a legfontosabb újdonság, hogy a Tiguan is megkapta az anyacég legújabb infotainment-rendszerét az MIB3-at, amely a 8-as Golfban debütált és, amely akár 10,25 colos kijelzőn fut. Gyakorlatilag minden funkció kezelőfelülete az érintőképernyőn kapott helyet, vagyis alig vannak fizikai gombok a kabintérben. Szintén újdonság a digitális kezelőfelületű multifunkciós kormánykerék, és új az automata klímaberendezés vezérlő panelje is.

Fontos újdonság az egyre több Volkswagen modellben megjelenő plug-in hajtás, amely egy 1.4 literes benzines egységből és egy 13 kWh-s akkuval megtámogatott 115 lóerős teljesítményű elektromos motorból áll. A rendszer összteljesítménye 245 lóerő, amely mellett talán még fontosabb adat, hogy 50 kilométert akár elektromos módban is elmegy a Tiguan, vagyis megkaphatja nálunk a zöld rendszámot.

A Tiguan-család érdekes újdonsága a most bemutatkozott R verzió is, amely már a 300 lóerő feletti kategóriába juttatja a családi autót. A motorterében egy 2.0 literes feltöltött benzinmotor van összkerékhajtással, egészen pontosan 320 lóerős teljesítménnyel és 450 Nm-es nyomatékkal. A csomag része itt a látványosabb megjelenés és az Akrapovic kipufogórendszer is.

A frissített Tiguan a várakozások szerint már az idei évben piacra kerül.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
SUV zöld rendszám Volkswagen Volkswagen Tiguan